
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 17 noiembrie 2010               

PL-x  614/2010                     


AVIZ
asupra propunerii legislative pentru înfiinţarea şi organizarea Consiliului Naţional pentru Siguranţă Rutieră
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru înfiinţarea şi organizarea Consiliului Naţional pentru Siguranţă Rutieră, PL-x 614 din 9 noiembrie 2010 şi înregistrată cu nr. 31/979 din 11 noiembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins iniţiativa legislativă în şedinţa din 19 octombrie 2010.

Propunerea legislativă are ca obiect de reglementare înfiinţarea şi organizarea Consiliului Naţional pentru Siguranţă Rutieră, ca organ consultativ al Guvernului, fără personalitate juridică, care să asigure concepţia de ansamblu şi coordonare pe plan naţional a activităţilor privind îmbunătăţirea siguranţei rutiere desfăşurate de organele de specialitate ale administraţiei publice şi de alte instituţii şi organizaţii cu atribuţii în aceste domenii.
Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă  în şedinţa din  16 octombrie 2010.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, nr. 539 din 29.04.2010 şi punctul de vedere al Guvernului nr. 1670 din 29.06.2010, prin care nu susţine adoptarea acestei propuneri legislative. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât, Consiliul Naţional pentru Siguranţă Rutieră este organ consultativ al Guvernului, fără personalitate juridică, acesta neputând îndeplini atribuţia de a primi sprijin financiar sau donaţii din partea unor organizaţii din ţară şi din străinătate, el neavând patrimoniu propriu.
În raport de obiectul şi conţinutul reglementării, propunerea legislativă face parte din categoria legilor ordinare. 
                   PREŞEDINTE,                                          SECRETAR,

                    Daniel BUDA                                  Gabriel ANDRONACHE

Consilier, Iuliana Fuiorea

